**A büntetés-végrehajtás országos parancsnokának**

**38/2017. (III. 10.) OP**

***s z a k u t a s i t á s a***

***a Büntetés-végrehajtás Országos Parancsnoksága Beszerzési Szabályzatának kiadásáról***

# A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel az államháztartásról szóló törvény végrehajtásáról szóló 368/2011. (XII. 31.) Korm. rendelet 13. § (2) bekezdés b) pontjára, a közbeszerzési értékhatárok alatti értékű beszerzések megvalósításával és ellenőrzésével kapcsolatos szabályokról szóló 459/2016. (XII. 23.) Korm. rendeletre – a Büntetés-végrehajtás Országos Parancsnoksága Beszerzési Szabályzatának kiadásáról a következő szakutasítást adom ki.

**I.**

**Általános rendelkezések**

1. A szakutasítás célja,hogy meghatározza a Büntetés-végrehajtás Országos Parancsnokság (továbbiakban: BVOP) - közbeszerzési értékhatár alatti - beszerzései előkészítésének, lefolytatásának, belső ellenőrzésének felelősségi rendjét, a BVOP nevében eljáró, illetőleg az eljárásba bevont személyek, valamint szervezetek felelősségi körét és a beszerzési eljárás dokumentálási rendjét, összhangban a vonatkozó jogszabályokkal.
2. A szakutasítás hatálya kiterjed minden olyan, a közbeszerzési értékhatárt el nem érő beszerzésekre, amelyek vonatkozásában a BVOP megrendelő vagy ajánlatkérő.
3. A szabályzat hatálya nem terjed ki
4. a közbeszerzésekről szóló 2015. évi CXLIII. törvény (továbbiakban: Kbt.) hatálya alá tartozó beszerzésekre, a központosított közbeszerzési rendszerről, valamint a központi beszerző szervezet feladat- és hatásköréről szóló 168/2004. (V. 25.) Korm. rendelet szerinti központosított beszerzésekre, a védelmi és biztonsági célú beszerzésekről szóló 2016. évi XXX. törvény szerinti beszerzésekre,
5. a büntetés-végrehajtási szervezet részéről a központi államigazgatási szervek és a rendvédelmi szervek irányában fennálló egyes ellátási kötelezettségekről, a termékek és szolgáltatások átadás-átvételének és azok ellentételezésének rendjéről 44/2011. (III.23.) Korm. rendelet és a büntetés-végrehajtási szervezet részéről a büntetés-végrehajtásért felelős miniszter vezetése, irányítása vagy felügyelete alá tartozó szervek irányában fennálló ellátási kötelezettségről, a fogvatartottak kötelező foglalkoztatása keretében előállított termékekről és szolgáltatásokról, azok átadás-átvételéről és az ellentételezés rendjéről szóló 9/2011. (III.23.) BM rendelet szerinti beszerzésekre, valamint
6. a katasztrófa okozta károk elhárítása érdekében szükségessé váló, azonnali beszerzésekre.
7. A beszerzési eljárásokban biztosítani kell a verseny tisztaságát, átláthatóságát és nyilvánosságát, valamint esélyegyenlőséget és egyenlő bánásmódot az árajánlattevők számára.
8. Az eljárás előkészítés és lefolytatása, az adatszolgáltatási kötelezettség teljesítése a beszerzést kezdeményező Szolgálat vagy Főosztály feladata.

**II.**

**A beszerzés tárgya**

1. A beszerzések tárgya
2. árubeszerzés,
3. építési beruházás,
4. szolgáltatás.
5. Ha a szerződés több - egymással szükségszerűen összefüggő - beszerzési tárgyat foglal magában, a meghatározó értékű beszerzési tárgy szerint kell a szerződést minősíteni.

**III.**

**Az eljárás előkészítése**

**Összeférhetetlenség**

1. Az összeférhetetlenségre a Kbt. 25. §- ban foglaltakat kell alkalmazni. Az 500.000 forintot elérő vagy meghaladó beszerzés esetén az összegérhetetlenségről az eljárásban résztvevőknek nyilatkozatot kell tenni. (1. melléklet)

**A beszerzési érték és az értékhatárok meghatározására vonatkozó szabályok**

1. A beszerzés értékén becsült értéket kell érteni. A becsült érték meghatározásakor a Kbt. 16. § és 17. §-ban foglaltakat kell alkalmazni. A becsült érték megállapítás után kell meghatározni, hogy mely beszerzési eljárást kell alkalmazni.
2. A becsült érték alatt a beszerzés teljes, áfa nélküli értékét kell érteni.
3. A közbeszerzést tilos részekre bontani a Kbt. 19. §-ban foglaltak szerint.
4. Az 1 millió forintot meghaladó beszerzés esetén a becsült érték meghatározása során Kbt. 28. § (1) – (2) bekezdése alapján kell eljárni és azt dokumentálni kell.

**Bíráló bizottság létrehozása**

1. Az eljárás előkészítése során az 500.000, - Ft-ot elérő vagy meghaladó beszerzéseknél bíráló bizottságot kell létrehozni az ajánlatok értékelésére. A legalább három tagú bizottság kijelölése a beszerzést kezdeményező Szolgálat vagy Főosztály vezetőjének feladata. (2. melléklet)
2. A bizottság feladata a beszerzési eljárás döntésének előkészítése, döntési javaslat előterjesztése.

**IV.  
A beszerzési eljárás lefolytatásának rendje 1 millió forintot el nem érő beszerzés esetén**

1. A becsült érték alapján:
2. 100 ezer Ft (nettó) értékhatár alatti készpénzes beszerzés esetén a beszerzést kezdeményező iratnak (szolgálati jegy) különösen a következőket kell tartalmaznia: beszerzés tárgya/pontos megnevezés/, mennyisége, beszerzés célja, indoka, ellenértéke, műszaki paraméterei, a beszerzés és az ellenérték kiegyenlítésének határideje. A kötelezettség-vállalás ellenjegyzésére a BVOP szakterületért felelős szervezeti egység vezetője jogosult,
3. az 500 ezer Ft (nettó) értéket meg nem haladó beszerzés esetén az a) pontban foglaltak betartásával a megrendelés megküldhető a kiválasztott vállalkozó/megbízott/szállító részére, illetőleg azzal a szerződés megköthető,
4. az 500 ezer Ft (nettó) értéket elérő, illetve meghaladó beszerzés esetén az a) pontban foglaltak betartásával, legalább 3 db - de lehetőség szerint több - ajánlatot kell egyidejűleg bekérni a beszerzés teljesítésére alkalmas vállalkozóktól, megbízottaktól, szállítóktól (a jegyzőkönyvbe foglalt bizottsági bírálathoz, igény szerint tárgyalásos eljárás folytatható; beruházási/beszerzési javaslat kitöltése engedélyezése, szerződéskötés kötelező),
5. a nettó 100.000 Ft egyedi értéket elérő vagy meghaladó beszerzések esetében a kötelezettség-vállalásnak (megrendelésnek, szerződésnek) írásban kell megtörténnie.
6. A kiválasztott vállalkozó, megbízott, szállító az lehet, aki szerződés szerint megbízhatóan teljesített a BVOP részére, és akit szakmailag gondos piackutatást és előminősítést követően jegyzőkönyv formájában, kiválasztásának indokolásával jóváhagyottan kiválasztottak.

**V.  
A beszerzési eljárás lefolytatásának rendje 1 millió forintot elérő vagy meghaladó, de közbeszerzési értékhatárt el nem érő beszerzés esetén**

1. Az árajánlatok bekérését megelőzően az eljárás megindításához a Közgazdasági Főosztály által igazolt kötelezettség-vállalással kell rendelkezni.
2. Az árajánlatok bekérése során a Kbt. 4. § (3) bekezdése alapján kell eljárni.
3. Az ajánlattevőknek közvetlenül, elektronikusan úton felhívást és/vagy dokumentácót kell küldeni. A dokumentációban meg kell adni az ajánlatkérő pontos nevét és címét, az eljárás tárgyát pontos műszaki tartalom meghatározásával, az árajánlat benyújtásának feltételeit, valamint felolvasó lap mintát kell csatolni.
4. A beérkezett ajánlatokat a bíráló bizottság legalább két tagja bontja fel.
5. Az ajánlatokat a bíráló bizottság tagjai értékelik, az értékelésről jegyzőkönyvet készítenek. (3. melléklet)
6. Az eljárás eredményéről az ajánlattevőket értesíteni kell.
7. Az eredményes eljárást szerződéssel kell lezárni. A szerződő félnek átláthatósági nyilatkozatot kell tenni. (4. melléklet)

**VI.**

**Adatszolgáltatási kötelezettség**

1. Az 1 millió forint feletti beszerzésekről a beszerzési eljárást lefolytató Szolgálatnak vagy Főosztálynak a közbeszerzési értékhatárok alatti értékű beszerzések megvalósításával és ellenőrzésével kapcsolatos szabályokról szóló 459/2016. (XII. 23.) Kormányrendelet alapján a tárgyév június 30-i állapotról és a december 31-i állapotról három munkanapon belül adatszolgáltatást kell nyújtania a Műszaki és Ellátási Főosztály (továbbiakban: MEF) részére PDF és Excel formátumban. (5. melléklet).
2. A MEF a közbeszerzési értékhatárok alatti értékű beszerzések megvalósításával és ellenőrzésével kapcsolatos szabályokról szóló 459/2016 (XII.23.) Kormányrendelet 4. § (1) pontjaiban meghatározottak szerint teljesíti a BVOP adatszolgáltatását.
3. Jelen szakutasítás a kiadása napján lép hatályba.
4. Hatályát veszti a Büntetés-végrehajtás Országos Parancsnoksága Beszerzési Szabályzatának kiadásáról szóló 1-1/21/2012. (III. 27.) OP intézkedés.

**Dr. Tóth Tamás bv. vezérőrnagy**

**országos parancsnok**

Mellékletek:

1. számú melléklet: [Összeférhetetlenségi nyilatkozat](http://bv.gov.hu/admin/download/f/7d/b1000/2017_38szu-m01.docx)

2. számú melléklet: [Megbízólevél](http://bv.gov.hu/admin/download/0/8d/b1000/2017_38szu-m02.docx)

3. számú melléklet: [Értékelő jegyzőkönyv](http://bv.gov.hu/admin/download/1/8d/b1000/2017_38szu-m03.docx)

4. számú melléklet: [Átláthatósági nyilatkozat](http://bv.gov.hu/admin/download/2/8d/b1000/2017_38szu-m04.docx)

5. számú melléklet: [Adatszolgáltatási táblázat](http://bv.gov.hu/admin/download/3/8d/b1000/2017_38szu-m05.xlsx)